Id-Deċiżjoni tal-Kummissjoni
tat-13 ta' April 2004
li tistipula kondizzjonijiet speċjali għall-importazzjoni ta' prodotti tas-sajd mir-Rumanija
(innotifikata bid-dokument numru K(2004) 1330)
(Test b'relevanza għaż-ŻEE)
(2004/361/KE)
IL-KUMMISSJONI TAL-KOMUNITAJIET EWROPEJ
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 91/493/KEE tat-22 ta' Lulju 1991 li tistipula l-kondizzjonijiet sanitarji għall-produzzjoni u t-tqegħid fis-suq ta' prodotti tas-sajd [1], u partikolarment l-Artikolu 11(1) tagħha,
Billi:
(1) F'isem il-Kummissjoni ġiet esegwita spezzjoni fir-Rumanija b'verifika tal-kondizzjonijiet li taħthom il-prodotti tas-sajd qed jiġu maħduma, maħżuna u mibgħuta lejn il-Komunità.
(2) Il-ħtiġiet tal-leġislazzjoni tar-Rumanija dwar spezzjonijiet u sorveljanzi sanitarji ta' prodotti tas-sajd jistgħu jitqiesu li huma ekwivalenti għal dawk stipulati fid-Direttiva 91/493/KEE.
(3) B'mod partikolari, l-"Aġenzija Nazzjonali tas-Sanità Veterinarja (in-NSVA)", għandha l-fakultà li tivverifika b'mod effettiv l-implimentazzjoni tar-regoli (tal-legislazzjoni) li jkunu fis-seħħ.
(4) In-NSVA pprevediet assigurazzjonijiet uffiċjali dwar il-ħarsien ta' l-istandards li jinsabu fil-Kapitolu V ta' l-Anness ta' mad-Direttiva 91/493/KEE ta' kontrolli u sorveljanzi sanitarji ta' prodotti tas-sajd u dwar ir-realizzazzjoni tal-ħtiġiet iġjeniċi ekwivalenti għal dawk stipulati b'dik id-Direttiva.
(5) Huwa xieraq li jiġu stipulati disposizzjonijiet iddettaljati li jikkonċernaw prodotti tas-sajd importati fil-Komunità mir-Rumanija, skond id-Direttiva 91/493/KEE.
(6) Jinħtieġ ukoll li tiġi kkompilata skeda ta' stabbilimenti u bastimenti ta' l-ipproċessar tal-qabda jew imħażen tal-friża approvati, u skeda ta' bastimenti tal-friża mgħammra skond il-ħtiġiet tad-Direttiva tal-Kunsill 92/48/KEE tas-16 ta' Ġunju 1992 li tistipula r-regoli minimi ta' iġjene applikabbli għall-prodotti tas-sajd maqbuda abbord ċerti bastimenti skond l-Artiko- lu 3(1)(a)(i) tad-Direttiva 91/493/KEE [2]. Dawk l-iskedi għandhom jiġu kkompilati a bażi ta' komunikat min-NSVA lill-Kummissjoni.
(7) Huwa xieraq li din id-Deċiżjoni tiġi applikata 45 jum wara l-pubblikazzjoni tagħha biex jingħata l-perjodu transitorju meħtieġ.
(8) Il-miżuri previsti f'din id-Deċiżjoni huma skond l-opinjoni tal-Kumitat Permanenti dwar il-Katina Alimentari u Saħħet l-Annimali,
ADOTTAT DIN ID-DEĊIŻJONI:
Artikolu 1
L-"Aġenzija Nazzjonali tas-Sanità Veterinarja (in-NSVA)", għandha tkun l-awtorità kompetenti fir-Rumanija identifikata għal skopijiet ta' verifika u ċertifikazzjoni tal-konformità tal-prodotti tas-sajd mal-ħtiġiet tad-Direttiva 91/493/KEE.
Artikolu 2
Prodotti tas-sajd importati fil-Komunità mir-Rumanija għandhom jissodisfaw il-ħtiġiet li jinsabu fl-Artikoli 3, 4 u 5.
Artikolu 3
1. Ma' kull kunsinna għandu jkun hemm ċertifikat tas-sanità oriġinali u enumerat skond il-mudell li jinsab fl-Anness I u għandu jkun fuq folja waħda, mimli sew, iffirmat u bid-data.
2. Iċ-ċertifikat tas-sanità għandu jinħareġ f'mill-anqas ilsien uffiċjali wieħed ta' l-Istat Membru fejn jiġu esegwiti l-kontrolli.
3. Iċ-ċertifikat tas-sanità għandu juri l-isem, il-grad u l-firma tar-rappreżentant tan-NSVA, u t-timbru uffiċjali ta' dan ta' l-aħħar f'lewn differenti minn dak tad-dettalji mniżżla.
Artikolu 4
Il-prodotti tas-sajd għandhom jiġu mill-istabbilimenti u l-bastimenti ta' l-ipproċessar tal-qabda jew l-imħażen tal-friża approvati, jew mill-bastimenti tal-friża rreġistrati li huma skedati fl-Anness II.
Artikolu 5
L-ippakkjar kollu għandu juri b'ittri indelibbli l-kelma "RUMANIJA" u n-numru ta' l-approvazzjoni/tar-reġistrazzjoni ta' l-istabbiliment, bastiment ta' l-ipproċessar tal-qabda, maħżen tal-friża jew bastiment tal-friża ta' l-oriġini, ħlief fil-każ ta' prodotti tas-sajd iffriżati fi kwantità mhux ippakkjata maħsuba għall-manifattura ta' l-ikel ippriservat.
Artikolu 6
Din id-Deċiżjoni għandha tibda tgħodd mill-4 ta' Ġunju 2004.
Artikolu 7
Din id-Deċiżjoni hija indirizzata lill-Istati Membri.
Magħmula fi Brussel, 13 ta' April 2004.